钦定古今图书集成/历象汇编/乾象典/第077卷 > 性理会通 > 《春雷赋》樊珣
## 钦定古今图书集成/历象汇编/乾象典/第077卷 > 性理会通 > 《春雷赋》樊珣

“惟圣作乂，先天授人；惟天辅德”，启圣无亲。故我皇齐
七，政协三辰，化孚大麓，道畅经纶。是以庆集天宝，祥
开地珍，法威刑于震燿，效生植于阳春。鸿名既增，睿
历伊始，当涣汗之初发，听春雷之肇起。将克宣阳，罔
忒时纪，导达万萌，震惊百里。南山望远，乘雨气而方
来；长门听深，象车声而未已。若降在下，如飞在天。郁
重电而虺虺，殷高栋以阗阗。作解群物，扬灵上元。启
春和于蛰户，兆农庆于丰年。若乃势猛凌空，声雄出
地。形未迁而必肃，政不戒而潜至。浑浑其象，含四气
于一朝；虩虩其威，警千官于庶位。及夫荟蔚云卷，烟
埃稍廓。馀云既稀，厉响不作。摅残怒于平野，转轻音
于峻阁。来虽莫制，必先戒而后臻；去则何言？知劝善
而惩恶。是故知圣人御气立极，居贞体元。灾攘不令，
祉降攸繁。岂与夫震庙为凶，方知展氏之慝；雹灾莫
御，乃讯申丰之言。则有抱影穷居，在阴向隅。虽倚楹
而有得，终弃室以思濡。进道则望深知己，观光而业
谢冥符。感云雷之布泽，思自达于通衢。